S-2259/2022

Mál þetta, sem þingfest var og dómtekið 24. nóvember 2022, höfðaði lögreglustjórinn á Suðurnesjum með ákæru útgefinni 17. nóvember 2022, á hendur D-x-x G-x-x, f. d. [...], ríkisborgara [...];

„fyrir stórfellt fíkniefnalagabrot, með því að hafa þriðjudaginn 20. september 2022, staðið að innflutningi á samtals 1396,91 gaf kókaíni, með styrkleika 86- 89%, ætluðu til söludreifingar hér á landi í ágóðaskyni en fíkniefnin flutti ákærði til Íslands sem farþegi með flugi [...], frá Barcelona á Spáni til Keflavíkurflugvallar, falin í farangri ákærða við komu hans til landsins.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 1396,91 gaf kókaíni með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.“

Ákærði mætti við þingfestingu málsins játaði brot sitt án undandráttar og samþykkti upptökukröfu. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa og að gæsluvarðhald sem hann hefur sætt frá 20. september 2022 komi til frádráttar dæmdri refsingu. Ákærði óskar eftir því að við ákvörðun refsingar verði horft verði til ungs aldurs hans og skýlausrar játningar hans á rannsóknarstigi og fyrir dómi. Þá krefst verjandi hæfilegrar þóknunar sér til handa úr ríkissjóði.

Með skýlausri játningu ákærða, sem fær stoð í framlögðum gögnum, þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur í [...]. Engra gagna nýtur um að ákærði hafi áður gerst sekur um refsiverða háttsemi.

Af rannsóknargögnum málsins verður ekki séð að ákærði hafi verið eigandi fíkniefnanna eða að hann hafi tekið þátt í skipulagningu á innflutningi þeirra til Íslands með öðrum hætti en að samþykkja að flytja efnin til landsins gegn greiðslu. Verður litið til þessara atriða við ákvörðun refsingar og skýlausrar játningar ákærða á rannsóknarstigi og fyrir dómi. Á hinn bóginn verður ekki fram hjá því litið að ákærði flutti umtalsvert magn af sterku kókaíni til landsins ætlað til söludreifingar hér á landi í ágóðaskyni. Að öllu framangreindu virtu þykir refsing ákærða hæfilega ákveðin fangelsi í 1 ár og 8 mánuði. Til frádráttar þeirri refsingu komi gæsluvarðhald sem ákærði hefur sætt frá 20. september 2022 að fullri dagatölu, sbr. 76. gr. almennra hegningarlaga.

Þá sæti ákærði upptöku fíkniefna sem haldlögð voru af lögreglu við rannsókn málsins líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 2.144.206 krónur. Um er að ræða kostnað vegna rannsóknar á símagögnum, magngreiningar og matsgerðar rannsóknarstofu Háskóla Íslands, þóknun H-kvk-ef A-kvk-ef lögmanns sem mætti með ákærða við fyrirtöku vegna kröfu um gæsluvarðhalds 7. október sl. 111.600 krónur að meðtöldum virðisaukaskatti, þóknun G-kvk-ef P-kvk-ef lögmanns, sem gætti hagsmuna ákærða við upphaf rannsóknar,251.100 krónur að meðtöldum virðisaukaskatti og þóknun skipaðs verjanda ákærða G-kk-ef N-kk-ef G-kk-ef lögmanns á rannsóknarstigi og fyrir dómi sem þykir hæfilega ákveðin með hliðsjón af eðli og umfangi málsins 1.032.300 krónur að meðtöldum virðisaukaskatti.

E-kvk-nf B-kvk-nf Á-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, D-x-x G-x-x, sæti fangelsi í eitt ár og átta mánuði. Til frádráttar þeirri refsingu komi gæsluvarðhald ákærða frá 2 0. september 2022 að fullri dagatölu.

Ákærði sæti upptöku á 1396,91 g af kókaíni.

Ákærði greiði 2.144.206 krónur í sakarkostnað, þar með talda 1.032.300 króna þóknun skipaðs verjanda síns, G-kk-ef N-kk-ef G-kk-ef lögmanns, 111.600 króna þóknun H-kvk-ef A-kvk-ef lögmanns og 251.100 króna þóknun G-kvk-ef P-kvk-ef lögmanns. Við ákvörðun þóknunar hefur verið tekið tillit til virðisaukaskatts.

E-kvk-nf B-kvk-nf Á-kvk-nf